Гласят отделен закон за училищните схеми | Agri.BG
По предложение на Министерството на земеделието в момента се изготвя изцяло нова наредба за доставките по схемите „Училищен плод“ и „Училищно мляко“. Върху нея работи експертна група в Министерски съвет под председателството на вицепремиер Марияна Николова.
Това съобщи земеделският министър Десислава Танева в отговор на депутатски въпрос за доставките на плод и мляко в учебните заведения. Статистиката сочи, че за три години са направени 9 промени в двете схеми.
„Категорично през изминалия период имаше проблеми. Надявам се, че с новата наредба ще се получи устойчив нормативен акт. Всеки ще има право на достъп до този пазар, който е минимален спрямо общите обеми,“ изчислява ресорният министър.
По нейна сметка бюджетът, който предоставя българската държава за схемата „Училищно мляко“, представлява малко над 1% от общия пазар на българските произведени млечни продукти.
„Като интерес и пазарен дял това наистина е много малко. Следва местните производители да имат най-голяма възможност за достъп до тази схема“, категорична е Десислава Танева.
Експертът припомни, че 81% от схемата „Училищно мляко“ за разлика от „Училищен плод“ се съфинансира с национални средства. Там европейското подпомагане е много малко.
Една от стъпките, които Държавен фонд „Земеделие“ (ДФЗ) предприе тази година, е да направи съответните изменения в методиката за определянето на цените за плащането на доставките.
„Тук се вземат предвид 2-годишните препоръки на Сертифициращия орган на средствата на земеделското подпомагане. По тази методика средната цена даже е по-висока с изключение на два продукта при плодовете поради отчитане на пазарната тенденция“, уточни Десислава Танева.
училищни схеми ДФЗ Училищно мляко училищен плод доставки Десислава Танева
млекопроизводител съм..но не мога да доставя прясно мляко местното училище..защото държавата защитава прекупвачите а не производителите защото хранят децата със фалшиво прясно мляко от фалшиви мандри..а не истинско.